Folketing
2008-05-14

Jamen jeg må jo bare sige til hr. Torben Hansen, at økonomien er en vigtig del. Vi ved jo alle sammen, uanset hvilke finanslove vi kigger på, at der er projekter, der udløber. Lad os tage et så stort projekt som Skjern Å, som jo koster mange penge. Det udløber også. Men Socialdemokraterne har jo bare aldrig afsat penge til, at der skulle komme nogle nye projekter. De penge, som man så har afsat i sine budgetter, er ikke brugt. Jeg siger bare, at i det forslag til vedtagelse, som hr. Torben Hansen har fremsat i dag, er der ikke afsat en krone. Det er kun tomme ord. Derimod er der i regeringens forslag til vedtagelse afsat 1 mia. kr. i perioden 2010-2013. Er det ikke en væsentlig forskel, at man i det ene forslag deler 1 mia. kr. ud, og at det i andet bare er tomme ord? Hvad ville man, hvis man var hr. Torben Hansen, så vælge - det, som virkelig giver valuta, eller bare tomme ord?